আঁতকে ওঠার কিছু নেই: বেঙ্গালুরুর কাছে হেরে বললেন নাইট অধিনায়ক

ওয়েব ডেস্ক: ঘরের মাঠে আইপিএলের (IPL 2025) বোধনেই হারতে হয়েছে গতবারের চ্যাম্পিয়ন কলকাতা নাইটরাইডার্সকে (Kolkata Knight Riders)। উজ্জীবিত করার ব্যবস্থায় কোনও কমতি ছিল না। হাজির ছিলেন দলের কর্ণধার শাহরুখ খান (Shahrukh Khan)। শনিবার ইডেন গার্ডেন্স (Eden Gardens) কানায় কানায় পূর্ণ ছিল। তবু বিরাট কোহলি, ক্রুনাল পান্ডিয়াদের দাপটে ম্যাচ হারতে হয়েছে বেগুনি বাহিনীকে। তাতে দল যেন মুষড়ে না পড়ে। সেজন্য টিমের বাকি সদস্যদের ভোকাল টনিক দিলেন নাইট অধিনায়ক অজিঙ্ক্য রাহানে। সংবাদমাধ্যমকে তিনি জানান, রয়্যাল চ্যালেঞ্জার্স বেঙ্গালুরুর কাছে হারায় কেউ প্যানিক করবেন না। একইসঙ্গে তিনি জানিয়েছেন, রিঙ্কু সিংকে ব্যাটিং অর্ডারে উপরে তুলে আনা যায় কি না তার ভাবনা রয়েছে।

রাহানে বলেন, এই মরশুমে এটা আমাদের প্রথম খেলা। আমি মনে করি টিম হিসেবে কিছু ক্ষেত্রে আমরা খুব ভালো করেছি। এমন কিছু জায়গা রয়েছে যেখানে আমরা টিম হিসেবে উন্নতি করতে পারি। টিমের মিডল অর্ডার ব্যর্থ হলেও রাহানে মিডল অর্ডারের জন্য গলা ফা্টান। তিনি বলেন, অতীতে আমাদের মিডল অর্ডার খুব ভালো করেছে। তাঁরা চেষ্টা করেছেন। ঠিকমতো কাজে আসেনি। এই মিডল অর্ডার অভিজ্ঞতাবহুল, ভয়াবহ ও বিস্ফোরক।