নববর্ষে জয় উপহার দিতে পারবে কেকেআর?

ওয়েব ডেস্ক: বাংলা নববর্ষের দিনটা কলকাতা নাইট রাইডার্সের (KKR) জন্য শুভ হবে কি? পঞ্জাব কিংসের বিরুদ্ধে ম্যাচে নাইট সমর্থকদের জয় উপহার দিতে পারবেন অজিঙ্ক্য রাহানে (Ajinkya Rahane)? নাকি কাপ জয়ী প্রাক্তন কেকেআর অধিনায়ক শ্রেয়স আইয়ার (Shreyas Iyer) বাজিমাত করবেন? একগুচ্ছ প্রশ্ন সঙ্গী করেই মঙ্গলবার নিউ চণ্ডীগড়ের মুল্লানপুরের মাঠে হাড্ডাহাড্ডি ম্যাচ।

লিগ টেবিলে পঞ্চম স্থানে আছে কেকেআর। ছয় ম্যাচে তাদের ছয় পয়েন্ট। তাদের ঠিক নীচেই আছে পঞ্জাব। তাদেরও সংগ্রহ ছয় পয়েন্ট তবে নেট রান রেটে কলকাতার থেকে পিছিয়ে তারা। তবে শ্রেয়স আইয়াররা এক ম্যাচ কম খেলেছেন যা অনেকটা অ্যাডভান্টেজ দেবে পরে। তাই পঞ্জাবের থেকেও কেকেআরের জেতার তাগিদ বেশি।

আরও পড়ুন: চ্যাম্পিয়ন্স লিগে অসম্ভবের স্বপ্নে ডর্টমুন্ড ও ভিলা

মুল্লানপুরের উইকেট কেমন তা দেখেই প্রথম একাদশ ঠিক করবে নাইট ম্যানেজমেন্ট। স্পিনারদের জন্য সাহায্য থাকলে আগের দিনের দলই খেলবে। তবে পাটা উইকেট হলে ফের বসানো হতে পারে মইন আলিকে (Moeen Ali)। তাঁর জায়গায় স্পেনসার জনসন খেলতে পারেন আবার আনরিখ নর্খিয়াকে নামানো হতে পারে। ইদানীং নেটে প্রচুর পরিমাণে ঘাম ঝরাতে দেখা গিয়েছে প্রোটিয়া পেসারকে।

এদিকে পঞ্জাব শিবিরের তারকা জোরে বোলার লকি ফার্গুসন গোটা মরসুমের জন্য ছিটকে গিয়েছেন। তাঁর জায়গায় দলে ঢুকতে পারেন আফগানিস্তানের আজমাতুল্লাহ ওমরজাই। অধিনায়ক নিজে ব্যাট হাতে দুর্দান্ত ফর্মে আছেন তবে তাঁর দলের আর এক তারকা ব্যাটার গ্লেন ম্যাক্সওয়েলের (Glen Maxwell) ব্যাটে এখনও খরা চলছে।